《饮酒呈邻几原甫》
宋代·梅尧臣

天地不争行，日月不争明。
昼夜自显晦，冬春自枯荣。
夸父逐日死，共工触天倾。
二子不量力，空有千古名。
寄语贤与愚，何尝见长生。
我愿会良友，醉颜日常赬。
东海为酒卮，五湖为杯羹。
海罄湖且竭，尽倒为解酲。
苟死不复知，苟生徒牵情。
项籍乘牛车，驰上广武城。
强梁取秦鹿，慷慨犹为轻。
归来卧酒家，岂得惭公卿。
乐亦但如此，举世任营营。

作者简介：梅尧臣（1002～1060）字圣俞，世称宛陵先生，北宋著名现实主义诗人。汉族，宣州宣城（今属安徽）人。宣城古称宛陵，世称宛陵先生。初试不第，以荫补河南主簿。50岁后，于皇祐三年（1051）始得宋仁宗召试，赐同进士出身，为太常博士。以欧阳修荐，为国子监直讲，累迁尚书都官员外郎，故世称“梅直讲”、“梅都官”。曾参与编撰《新唐书》，并为《孙子兵法》作注，所注为孙子十家著（或十一家著）之一。有《宛陵先生集》60卷，有《四部丛刊》影明刊本等。词存二首。